Теодор Траянов
Засмей се пак

chitanka.info

Засмей се пак, потъпкана душа,

с безумний смях на ужас разкървавен:

усмивката на идола забравен

гори в съсъд на радостна лъжа

Засмей се пак над бляна дожелан,

за миг да светне потъмнелий спомен,

и като вихър, с мълния преломен,

влетни в горящ безкраен океан!

Засмей се пак, че през живот и смърт

ти земна радост чакаш в сън неземен,

с усмивката си властна, черен демон,

сърцето изтръгни из жадна гръд!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.